b'\n_START_ARTICLE_\nBoris Popovi\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nBoris Popovi\xc4\x8d je maturiral na Gimnaziji Koper, zatem pa se vpisal na Strojno fakulteto v Ljubljani. \xc5\xa0olanja ni zaklju\xc4\x8dil, prevzel je vodenje dru\xc5\xbeinskega podjetja. Njegova \xc5\xa1portna kariera se je pri\xc4\x8dela v koprskem nogometnem klubu, kasneje pa se je uveljavil v avtomobilisti\xc4\x8dnem \xc5\xa1portu in postal je dr\xc5\xbeavni prvak v rallyju leta 1999 s Subaru Imprezo WRX.  _NEWLINE_Na lokalnih volitvah leta 2002 se je predstavil kot kandidat za \xc5\xbeupana ob\xc4\x8dine Koper ter zmagal. \xc5\xbdupansko mesto je zasedel 19. decembra 2002. Vnovi\xc4\x8d je bil izvoljen na lokalnih volitvah 2006, 2010 in 2014. Zaradi sumov o zlorabi pooblastil je bil proti njemu voden kazenski postopek, nekaj \xc4\x8dasa je bil v priporu, kasneje pa je bil obto\xc5\xbeb opro\xc5\xa1\xc4\x8den. Leta 2010 je bil obsojen na pogojno kazen.  _NEWLINE_Leta 2017 je kandidiral za predsednika dr\xc5\xbeave. Z 1,8\xc2\xa0% glasov je zasedel \xc5\xa1esto mesto med devetimi kandidati in se ni uvrstil v drugi krog.  _NEWLINE_Na lokalnih volitvah 2018 so morali Kopr\xc4\x8dani prvi\xc4\x8d, odkar je Popovi\xc4\x8d zasedel \xc5\xbeupanski sede\xc5\xbe, na drugi krog volitev. Drugi krog je v Kopru zaznamoval izredno tesen izid, ki je postal dokon\xc4\x8dno znan \xc5\xa1ele po pre\xc5\xa1tetju glasovnic glasovanja po po\xc5\xa1ti dan po volitvah; po prvih neuradnih rezultatih je Popovi\xc4\x8d izgubil proti Ale\xc5\xa1u Br\xc5\xbeanu za le sedem glasov. Po objavi izida je Popovi\xc4\x8d vlo\xc5\xbeil vrsto prito\xc5\xbeb na izid, ki so bile zavrnjene, medtem ko se je po odkritju napake na enem od voli\xc5\xa1\xc4\x8d razlika \xc5\xa1e pove\xc4\x8dala na 17 glasov. 21. decembra 2018 je koprski ob\xc4\x8dinski svet potrdil Ale\xc5\xa1a Br\xc5\xbeana za novega \xc5\xbeupana.'